1. ปัจจัยความเสี่ยง

บริษัทฯ มีคณะกรรมการบริหารความเสี่ยงทำหน้าที่ดูแลให้บริษัทฯ
มีกระบวนการบริหารความเสี่ยงอย่างเป็นระบบ
โดยได้กำหนดนโยบายการบริหารความเสี่ยงไว้เป็นดังนี้

นโยบายการบริหารความเสี่ยง

1. ให้บริษัทฯ มีความสามารถในการบริหารความเสี่ยงที่อาจเกิดขึ้นได้อย่างมีประสิทธิภาพ
และมีกระบวนการบริหารอย่างเป็นระบบ มีมาตรฐาน

2.  มุ่งเน้นการบริหารความเสี่ยงในเชิงป้องกัน ด้วยความรวดเร็ว โปร่งใส ถูกต้อง ครบถ้วน
    อย่างเป็นระบบและต่อเนื่องสม่ำเสมอ

3.  ส่งเสริมและพัฒนาให้พนักงานและฝ่ายจัดการทุกระดับมีความรู้ความเข้าใจ
    และตระหนักถึงความสำคัญในการบริหารความเสี่ยง
    พร้อมกับให้มีส่วนร่วมในกระบวนการบริหารความเสี่ยงทั่วทั้งองค์กร

4.  จัดให้มีกระบวนการบริหารความเสี่ยงที่เหมาะสม
    และสอดคล้องไปในทิศทางเดียวกับนโยบายและภารกิจของบริษัทฯ

คณะกรรมการบริหารความเสี่ยง
ได้วิเคราะห์และประเมินปัจจัยเสี่ยงที่มีผลกระทบต่อองค์กรอย่างสม่ำเสมอและต่อเนื่องทุกปี
พิจารณาแผนจัดการความเสี่ยง และติดตามผลการจัดการความเสี่ยง
ตลอดจนกำกับดูแลให้องค์กรมีการจัดการความเสี่ยงอยู่ในระดับที่ยอมรับได้
และรายงานความคืบหน้าให้คณะกรรมการบริษัทรับทราบทุกไตรมาส
ซึ่งปัจจัยความเสี่ยงที่อาจมีผลกระทบต่อการดำเนินงานของบริษัทฯ ดังนี้

1.1 โครงสร้างลูกค้ามีการพึ่งพาลูกค้าหรือผู้จัดจำหน่ายรายใหญ่น้อยราย

ในประเทศ

บริษัทฯ ประกอบธุรกิจผลิตสินค้าชุดชั้นในสตรี โดยมี บริษัท ไอ.ซี.ซี. อินเตอร์เนชั่นแนล จำกัด
(มหาชน) เป็นผู้จัดจำหน่ายภายในประเทศ มียอดสั่งซื้อสินค้าเกินกว่าร้อยละ 50
ของยอดขายของบริษัทฯ ซึ่งผู้จัดจำหน่ายรายนี้สามารถทำหน้าที่ได้อย่างมีประสิทธิผล
และมีความสัมพันธ์อันดีกับห้างสรรพสินค้า อีกทั้งมีสัมพันธภาพที่ดีกับบริษัทฯ เป็นระยะเวลา 40 ปี
ทำให้บริษัทฯ มีความมั่นใจในความมั่นคงของลูกค้ารายนี้ ประกอบกับการจัดจำหน่ายสินค้าของบริษัทฯ
ถือได้ว่าเป็นรายได้หลักของผู้จัดจำหน่าย
ดังนั้นโอกาสที่จะเกิดการบอกเลิกสัญญาจึงน่าจะเกิดขึ้นได้ยาก

ต่างประเทศ

การจำหน่ายสินค้าไปยังต่างประเทศ บริษัทฯ ได้ดำเนินการผ่านบริษัทในกลุ่ม Wacoal
Corporation ที่มีอยู่ในประเทศญี่ปุ่น สหรัฐอเมริกา และอาเซียน เป็นหลัก บริษัทฯ
อาจจะมีความเสี่ยงจากการบอกเลิกสัญญาของกลุ่มผู้จัดจำหน่ายดังกล่าว
แต่เนื่องจากกลุ่มผู้จัดจำหน่ายรายนี้เป็นผู้ถือหุ้นรายใหญ่ของบริษัทฯ
ที่ประกอบธุรกิจผลิตสินค้าชุดชั้นในสตรีเช่นกันและมีเครือข่ายช่องทางการจัดจำหน่ายไปยังนานาประเทศ
ประกอบกับความสามารถในการผลิตสินค้าของบริษัทฯ
ที่มีประสิทธิภาพและสามารถแข่งขันได้ในตลาดต่างประเทศ ฉะนั้นการจัดจำหน่ายสินค้าผ่านกลุ่ม
Wacoal Corporation จึงนับเป็นการเสริมสร้างประโยชน์ทางธุรกิจให้กับทั้ง 2 ฝ่าย

1.2 การใช้เครื่องหมายการค้ารับอนุญาต

บริษัทฯ ประกอบการผลิตสินค้าภายใต้เครื่องหมายการค้ารับอนุญาตจาก Wacoal Corporation
เป็นหลัก ถึงกว่าร้อยละ 80 ของยอดขายทั้งหมด
การทำสัญญาใช้เครื่องหมายการค้าดังกล่าวมีกำหนดระยะเวลาคราวละ 5 ปี หากบริษัทฯ
สูญเสียสิทธิในการใช้เครื่องหมายการค้าดังกล่าวอาจส่งผลกระทบต่อรายได้ของบริษัทฯ ในระยะยาว
อย่างไรก็ตาม จากการที่ Wacoal Corporation ถือหุ้นของบริษัทฯ ร้อยละ 33.61
ของหุ้นที่ออกและชำระแล้ว การมีความสัมพันธ์อันดีระหว่างกัน
ความสามารถในการครองส่วนแบ่งทางการตลาดของบริษัทฯ ประกอบกับการที่บริษัทฯ
มีผลการดำเนินงานที่ดี
ดังนั้นแนวโน้มการบอกเลิกสัญญาหรือโอกาสที่จะไม่ได้รับการต่ออายุสัญญาจึงไม่น่าจะเกิดขึ้น

1.3 ความเสี่ยงจากพฤติกรรมของผู้บริโภคที่เปลี่ยนไป

ปัจจุบันผู้บริโภคลดความสำคัญของ Brand Loyalty ลง และหันมาให้ความสำคัญกับ Product
Value มากขึ้น บริษัทฯ ให้ความสำคัญกับความพึงพอใจของลูกค้าเป็นอันดับแรก บริษัทฯ
จึงมุ่งสร้างนวัตกรรมใหม่ๆ
ควบคู่ไปกับการศึกษาวิจัยทั้งเชิงปริมาณและเชิงคุณภาพเกี่ยวกับพฤติกรรมและความต้องการของผู้บริโภคอยู่สม่ำเสมอ
เพื่อตอบสนองความพึงพอใจและให้เข้ากับ Lifestyle ของลูกค้ามากยิ่งขึ้น ฉะนั้นสินค้าของบริษัทฯ
จึงมีการพัฒนาอย่างต่อเนื่องเพื่อให้เข้ากับพฤติกรรมของผู้บริโภคที่เปลี่ยนแปลงตลอดเวลา

1.4 ความเสี่ยงจากอัตราแลกเปลี่ยน

การดำเนินธุรกิจของบริษัทฯ มีการนำเข้าและส่งออกที่เป็นสกุลเงินตราต่างประเทศ ทำให้บริษัทฯ
มีความเสี่ยงจากความผันผวนของอัตราแลกเปลี่ยน รวมถึงนโยบายทางเศรษฐกิจ
การเงินและการคลังของประเทศ
ที่อาจส่งผลกระทบต่อฐานะทางการเงินและผลประกอบการอย่างมีนัยสำคัญ บริษัทฯ
ได้ดำเนินการจัดโครงสร้างการชำระเงินที่เป็นเงินสกุลต่างประเทศ
ให้มีสัดส่วนสมดุลกับรายได้ที่เป็นเงินสกุลต่างประเทศ (Natural Hedge)
รวมทั้งบริหารเงินในบัญชีเงินฝากที่เป็นสกุลต่างประเทศ (Foreign Currency Deposit)
และซื้อ-ขายเงินสกุลต่างประเทศล่วงหน้า (Forward)
โดยติดตามข้อมูลข่าวสารสถานการณ์ค่าเงินอย่างใกล้ชิดเพื่อลดความเสี่ยงดังกล่าว

1.5 โครงสร้างการถือหุ้นในบริษัทฯ

บริษัทฯ มีการลงทุนในกิจการของบริษัทในกลุ่มและมีการถือหุ้นไขว้ระหว่างกัน
ซึ่งบุคคลทั่วไปอาจมองว่าโครงสร้างการถือหุ้นระหว่างบริษัทในกลุ่มไม่ชัดเจน
ยากต่อการพิจารณาว่าบริษัทฯ
มีการถือหุ้นในบริษัทที่ลงทุนและมีอำนาจในการควบคุมกิจการดังกล่าวที่แท้จริงอย่างไร

โดยข้อเท็จจริงแล้ว การลงทุนของบริษัทฯ
เป็นไปในลักษณะของการร่วมลงทุนในธุรกิจที่เกี่ยวเนื่องและเป็นประโยชน์ต่อบริษัทฯ (Supply
Chain) และมีการลงทุนในหลายประเภทธุรกิจเพื่อกระจายความเสี่ยง (Diversification)
ทั้งนี้อำนาจในการบริหารและตัดสินใจขึ้นอยู่กับคณะกรรมการของแต่ละบริษัทอย่างเป็นอิสระ
โดยบริษัทฯ ไม่มีอำนาจในการควบคุมกิจการดังกล่าว

บริษัทฯ ได้รับประโยชน์จากการลงทุนในรูปของความมั่นคงของแหล่งวัตถุดิบ สินค้า บริการ
Know-how และเงินปันผล หากกิจการที่ลงทุนมีผลขาดทุน บริษัทฯ
ก็มีการตั้งค่าเผื่อการด้อยค่าในเงินลงทุนดังที่ปรากฏในงบกำไรขาดทุน
ดังนั้นโครงสร้างการถือหุ้นดังกล่าวจึงไม่มีผลกระทบในอันที่จะทำให้การรับรู้ส่วนแบ่งรายได้ของบริษัทฯ
ต่างจากที่รับรู้ในงบการเงินอย่างมีนัยสำคัญ

1.6 สภาพคล่องของหุ้น

นักลงทุนอาจมองว่าหุ้นของบริษัทฯ มีสภาพคล่องไม่มากนัก ทั้งนี้เนื่องจากผู้ถือหุ้นส่วนใหญ่ของบริษัทฯ
ถือหุ้นในลักษณะที่เป็นการลงทุนระยะยาวมากกว่าการเก็งกำไร
เพราะเชื่อมั่นในความมั่นคงของบริษัทฯ
ที่สามารถสร้างผลตอบแทนแก่ผู้ถือหุ้นด้วยการจ่ายเงินปันผลติดต่อกันเป็นปีที่ 37 นับจากปี พ.ศ.
2517 จนถึงปัจจุบัน

1.7 การเปิดเสรีการค้าสิ่งทอและเสื้อผ้าสำเร็จรูป

การเปิดเสรีการค้าสิ่งทอและเสื้อผ้าสำเร็จรูป
มีแนวโน้มส่งผลให้เกิดการแข่งขันที่ทวีความรุนแรงมากยิ่งขึ้นทั้งตลาดในประเทศและต่างประเทศ
อย่างไรก็ตาม บริษัทฯ ได้มีการเตรียมความพร้อมในการรับมือกับสถานการณ์ดังกล่าวแล้ว อาทิเช่น
การคิดค้นและพัฒนานวัตกรรมใหม่ๆ อย่างต่อเนื่อง การพัฒนาสินค้าให้มีคุณภาพสูงขึ้น
การยกระดับคุณภาพในการให้บริการแก่ลูกค้า
ตลอดจนการร่วมลงทุนเพื่อสร้างโครงข่ายอุตสาหกรรมอย่างครบวงจรยิ่งขึ้น ทั้งนี้เพื่อให้บริษัทฯ
สามารถดำรงไว้ซึ่งขีดความสามารถในการแข่งขันที่ยั่งยืน